钦定古今图书集成/明伦汇编/官常典/第345卷 > 张择行
## 钦定古今图书集成/明伦汇编/官常典/第345卷 > 张择行

按《宋史》本传：“择行，字行先，青州益都人。进士起家，历
北海、临沂主簿。自宣州观察推官为大理寺丞。初，石
亭县掾檄将陵塞决河，众欲登舟以济，择行独以为
不可，皆笑其怯。既而舟果覆，择行坐堤上董役，埽卒
不溃。除监察御史、殿中侍御史，改言事御史、右司谏。
与唐介、包拯共论张尧佐除节度、宣抚两使不当，语”
甚切。又论河北兵多财不足，愿分兵就食内地，不报。
迁侍御史知杂事，擢天章阁待制、知谏院，累迁吏部
员外郎。御史皆言：“宰相陈执中嬖妾笞小婢死外舍，
择行以为主命。妾笞婢，于律不当坐。”御史固迫之，因
中风不能语。除户部郎中、集贤殿修撰，提举兖州仙
源县景灵宫，逾年而卒。